LAOAG CITY - Maysa nga ubing ti dagus a natay kalpasan a napasiludan ti mismo a lolo na babaen ti iturturong na a pampasahero a jeep.
Binigbig ni P/Sr Insp Jephre Taccad, chief of police ti ili ti Bacarra ti suspek a ni Candido Caldita, driver ti maysa a pampasahero a jeep idinto a ti biktima nga apoko met laeng ti suspek ket ni Hanz Russel Rara, agtawen ti maysa ken uppat a bulan agpada a residente ti Brgy Bani, Bacarra, Ilocos Norte.
Kuna ni Taccad a basar ti inwayat da nga imbestigasyun kadagiti kabagyan ti biktima ken suspek ket ugali met ketdi ni Caldita nga kitaen nga umuna ti lawlaw ti jeep no adda tao wenno ubbing sakbay a pasiluden na tapno iruar na a mapan ipasada gapu ta adu ti ubbing iti compound a pagnanaedan ti suspek ken biktima karaman pay ti sabsabali a kabagyan da.
Nupay kasta, kellaat ti kaadda ti ubing iti likud ti jeep ket ditoy a napasiludan nga poon ti nakalidlidan na ken rason ti nakatayanna.
Kuna ni Taccad nga awan ti makasinunuo no sadino ti naggapuan ti ubing no apay a kellaat nga adda iti likudan ti jeep nga poon ti nakasiludan na ken natamaan ti ulo na.
Dagus met a naitaray iti Bacarra Medical Center ngem saanen a naidanon a sibibiag.
Saan met nga interesado dagiti nagannak iti ubing a mangipila ti reklamo kontra iti suspek gapu ta maymaysa da a pamilya ken awan ti nagay-ayat iti napasamak gapu ta aksidente laeng daytoy.
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn